**NOTA DE FUNDAMENTARE**

**la proiectul Metodologiei de evaluare a efectivelor de vânat și calculul cotelor de recoltare**

|  |
| --- |
| **1. Denumirea sau numele autorului și, după caz, a/al participanților la elaborarea proiectului actului normativ** |
| Proiectul Metodologiei de evaluare a efectivelor de vânat și calculul al cotelor de recoltare a fost elaborat de către Ministerul Mediului. |
| **2. Condițiile ce au impus elaborarea proiectului actului normativ** |
| 2.1. Temeiul legal sau, după caz, sursa proiectului actului normativ |
| Metodologia de evaluare a efectivelor de vânat și calculul cotelor de recoltare (în continuare *Metodologie*) este elaborată în temeiul prevederilor art. 8 lit. d) din Legea nr. 55/2024 vânătorii și a protecției fondului cinegetic.  Metodologia reglementează metodele de evaluare a efectivelor de interes cinegetic, modul de aplicare și de calcul al cotelor de recoltare, atât în fondurile cinegetice cât și în ariile naturale protejate de stat - rezervațiile științificeși parcurile naționale. |
| 2.2. Descrierea situației actuale și a problemelor care impun intervenția, inclusiv a cadrului normativ aplicabil și a deficiențelor/lacunelor normative |
| La moment nu există o Metodologie de evaluare a efectivelor de vânat și calcul al cotelor de recoltare aprobată și publicată în Monitorul Oficial al Republicii Moldova, în acest sens există doar Metodologia aprobată prin Ordin intern de Agenția ,,Moldsilva”, pentru fondul cinegetic care se suprapune fondului forestier proprietate publică a statului și metodologia care este aplicată de Societatea Vânătorilor și Pescarilor din RM, ambele metodologii nu sunt aprobate și de Ministerul Mediului în calitate de administrator al fondului cinegetic național, respectiv nu mai sunt aplicabile din data de 12.10.2024 când a intrat în vigoare Legea vânătorii și a protecției fondului cinegetic cu nr. 55/2024.  Concomitent, există Instrucțiunile pentru evaluarea efectivelor speciilor de interes cinegetic (*Ghid Metodologic*) care a fost elaborat în cadrul proiectului 20.80009.7007.02. Program de Stat, realizat la Institutul de Zoologie în anul 2022 și respectiv transpus în parte în Metodologia de evaluare a efectivelor de vânat și calculul al cotelor de recoltare. |
| **3. Obiectivele urmărite și soluțiile propuse** |
| 3.1. Principalele prevederi ale proiectului și evidențierea elementelor noi |
| Gestionarea durabilă a speciilor de interes cinegetic constă în menținerea efectivelor speciilor la capacitățile de suport a ecosistemelor prin aplicarea măsurilor biotehnice, formarea unui stoc reproductiv cu potențial fiziologic, morfologic și reproductiv performant, înlăturând atât fazele depresiei numerice, cât și creșterea excesivă a efectivului la fazele de vârf ale ciclului numeric, menținând astfel echilibrul ecologic în lanțurile trofice ale ecosistemelor. Posibilitatea de a extrage o anumită cotă din efectivul de toamnă al populației speciei de interes cinegetic este determinată de efectivul real și cel optim (evaluat după capacitatea de suport a ecosistemului) al populației, sporul anual și pierderile în perioada post reproductivă. În scopul menținerii efectivului de reproducere la capacitatea de suport a ecosistemului pentru o anumită specie, este necesar ca cotele de extragere să nu depășească sporurile anuale și să se încadreze numeric în pierderile naturale din perioada post reproductivă a anului, astfel fiind la nivelul factorilor naturali ai reglării numerice.  **Principalele prevederi ale proiectul propus sunt:**   1. ***Evaluarea efectivelor de vânat****,* carereprezintă un proces complex care are drept scop stabilirea numărului, calității, vârstei și sexului exemplarelor efectivelor de vânat *(specii de interes cinegetic)*, pentru fiecare specie în parte, pe o perioadă determinată și constituie o componentă esențială a gestionării durabile a fondurilor cinegetice și ariilor naturale protejate de stat, având ca obiectiv menținerea efectivelor de vânat la nivelurile optime pentru capacitățile de suport ale ecosistemelor. 2. ***Cota de recoltare****,* carereprezintă numărul de exemplare din efectivul de vânat, propus de gestionar și aprobat de administratorul fondului cinegetic național (în continuare – *administrator)*, pentru extragere prin vânătoare și/sau reglementare numerică, în scopul menținerii efectivului la capacitatea de suport a ecosistemului și numărului optim de exemplare raportat la suprafața de 1000 ha, pentru fiecare specie în parte. 3. **Metode clasice de evaluare a efectivelor de vânat și modul de aplicare:**   3.1. metoda observațiilor directe;  3.2. metoda observațiilor indirecte;  3.3. metoda evidenței vizuinilor;  3.4. metoda citirii urmelor pe substrat (zăpadă);  3.5. metoda suprafețelor de probă.  4. **Metode moderne de evaluare** a efectivelor de vânat și modul de aplicare:  4.1. metoda evidenței prin imagini înregistrate cu ajutorul camerelor foto/video;  4.2. metoda de evidență aeriană.  5. **Calculul cotelor de recoltare.**  Formulele de calculul al cotelor de recoltarela speciile de interes cinegetic sedentar,într-un sezon de vânătoare:   * **Er = Eo,** **Cr = nu mai mare decât Sa;** * **Er < Eo, Cr =:** * **= 25% din Sa, când I > 0,75 şi < 1,00;** * **= 0 (zero), când I < 0,75;** * **Er > Eo,**  **Cr = Sa + 0,25 x (Er – Eo), atunci când I >1,20 unde:** * **Er** –Efectivul real; * **Eo** –Efectivul optim; * **Cr** –Cota de recoltare; * **Sa** –Spor anual; * **I** – Indicele de efectiv **= Er : Eo**. |
| 3.2. Opțiunile alternative analizate și motivele pentru care acestea nu au fost luate în considerare |
| Lipsa unui cadru normativ relevant, actual, coerent, clar, corect și imparțial în vederea evaluării efectivelor de interes cinegetic și calcul al cotelor de recoltare în întreg fondul cinegetic național și în ariile naturale protejate de stat va condiționa gestionarea ineficientă a faunei de interes cinegetic din aceste suprafețe, nu va putea fi asigurat echilibrului ecologic. |
| **4. Analiza impactului de reglementare** |
| 4.1. Impactul asupra sectorului public |
| Nu este aplicabil. |
| 4.2. Impactul financiar și argumentarea costurilor estimative |
| Implementarea Proiectului propus nu implică cheltuieli financiare.  Implementarea proiectului nu necesită acordarea suportului financiar suplimentar de la bugetul de stat. Procedurile noi instituite vor fi implementate în limita capacităților instituționale ale entităților implicate în proces și gestionarii fondurilor cinegetice. |
| 4.3. Impactul asupra sectorului privat |
| Prezentul proiect nu are impact asupra activității de întreprinzător.  Proiectul nu cade sub incidența prevederilor art. 13 din Legea nr. 235/2006 cu privire la principiile de bază de reglementare a activității de întreprinzător și Hotărârii Guvernului nr. 574/2024 cu privire la aprobarea Metodologiei de analiză a impactului de reglementare. |
| 4.4. Impactul social  4.4.1. Impactul asupra datelor cu caracter personal  4.4.2. Impactul asupra echității și egalității de gen |
| Nu este aplicabil. |
| 4.5. Impactul asupra mediului |
| Impactul asupra mediul este unul benefic și durabil care în mod direct va asigurarea echilibrului ecologic, menținerea faunei de interes cinegetic în parametrii efectivului optim prin realizarea cotelor de recoltare calculate urmare a evaluării efectivelor reale, în baza Metodologiei de evaluare a efectivelor de vânat și calcul al cotelor de recoltare. |
| 4.6. Alte impacturi și informații relevante |
| Nu au fost identificate. |
| **5. Compatibilitatea proiectului actului normativ cu legislația UE** |
| 5.1. Măsuri normative necesare pentru transpunerea actelor juridice ale UE în legislația națională |
| Nu este aplicabil. |
| 5.2. Măsuri normative care urmăresc crearea cadrului juridic intern necesar pentru implementarea legislației UE |
| Nu este aplicabil. |
| **6. Avizarea și consultarea publică a proiectului actului normativ** |
| În scopul respectării prevederilor Legii nr. 239/2008 privind transparența în procesul decizional, anunțul privind inițierea consultărilor publice la proiectul propus, a fost plasat pe pagina web oficială a Ministerului Mediului, la compartimentul „Transparență decizională” rubrica „Proiecte de documente” ([https://particip.gov.md/ro/document/stages/\*/12521](https://particip.gov.md/ro/document/stages/*/12521)) pe data de 12.05.2024.  În continuare, în scopul respectării prevederilor Legii nr. 239/2008 privind transparența în procesul decizional, proiectul a fost plasat pe pagina web oficială a Ministerului Mediului și portalul particip.gov.md. ([https://particip.gov.md/ro/document/stages/\*/13209](https://particip.gov.md/ro/document/stages/*/13209) ) pe data de 18.09.2024.  Toate propunerile parvenite au fost luate în calcul la definitivarea proiectului.  În scopul respectării prevederilor pct. 239 din Legea nr. 610/2018 pentru aprobarea Regulamentului Guvernului, proiectul definitivat a fost plasat pe platforma ([https://particip.gov.md/ro/document/stages/\*/13499](https://particip.gov.md/ro/document/stages/*/13499) ) și pe pagina web oficială a Ministerului Mediului, la compartimentul „*Transparență decizională*” rubrica „*Proiecte de documente*” pe data de 13.11.2024. |
| **7. Concluziile expertizelor** |
| Proiectul propus, potrivit art. 37 din Legea nr. 100/2017 cu privire la actele normative, a fost remis Ministerului Justiției pentru a fi supus expertizei juridice iar obiecțiile și propunerile au fost luate în calcul la definitivarea proiectului. |
| **8. Modul de încorporare a actului în cadrul normativ existent** |
| Nu este aplicabil. |
| **9. Măsurile necesare pentru implementarea prevederilor proiectului actului normativ** |
| Ministerul Mediului în calitate de administrator al fondului cinegetic național își va reorganiza structura instituțională existentă, Secția politici în domeniul forestier și cinegetic, pentru a avea capacitatea de analiză și monitorizare a prevederilor proiectului propus, iar implementarea prevederilor proiectului va fi realizată de către gestionarii fondurilor cinegetice și gestionarii ariilor naturale protejate de stat. |

**Ministru Sergiu LAZARENCU**